ຮອງ ລມຕ ກະຊວງ ປກສ ເນັ້ນກົມ 512 ສືບຕໍ່ພັດທະນາກຳລັງໃຫ້ເຕີບໃຫຍ່ເຂັ້ມແຂງ
ໃນໂອກາດທີ່, ພົຕ ວັນທອງ ກອງມະນີ ຮອງລັດຖະມົນຕີ ຫົວໜ້າກົມໃຫຍ່ການເມືອງ ກະຊວງ ປກສ ເຂົ້າຮ່ວມພິທີໂຮມຊຸມນຸມສະເຫຼີມສະຫຼອງວັນສ້າງຕັ້ງກໍາລັງຄົ້ນຄວ້າວິທະຍາສາດ ແລະ ປະຫວັດສາດ ຄົບຮອບ 20 ປີ ທີ່ຈັດຂຶ້ນໃນວັນທີ 9 ສິງຫາ ນີ້, ໄດ້ຮຽກຮ້ອງໃຫ້ຄະນະພັກ-ຄະນະກົມຄົ້ນຄວ້າວິທະຍາສາດ ແລະ ປະຫວັດສາດ ( ກົມ 512 ) ເອົາໃສ່ສືບຕໍ່ພັດທະນາວຽກງານ ແລະ ກໍາລັງໃຫ້ນັບມື້ຂະຫຍາຍຕົວຢ່າງມີປະສິດທິພາບ ແລະ ມີປະສິດທິຜົນສູງ ເພື່ອຕອບສະໜອງຄວາມຮຽກຮ້ອງຕ້ອງການຂອງໜ້າທີ່ວຽກງານການເມືອງໃນໄລຍະໃໝ່.
ທ່ານຮອງລັດຖະມົນຕີ ກະຊວງ ປກສ ກ່າວວ່າ: ເພື່ອເສີມຂະຫຍາຍທາດແທ້, ມູນເຊື້ອ ແລະ ເຮັດໜ້າທີ່ການເມືອງອັນມີກຽດສະຫງ່າຂອງຕົນ ທັງສືບ ຕໍ່ພັດທະນາວຽກງານ ແລະ ກໍາລັງຄົ້ນຄວ້າວິທະຍາສາດ ແລະ ປະຫວັດສາດໃຫ້ເຕີບໃຫຍ່ເຂັ້ມແຂງຂຶ້ນເປັນກ້າວໆນັ້ນ ຮຽກຮ້ອງໃຫ້ຄະນະພັກ-ຄະນະກົມຖືເປັນສຳຄັນໃນການເພີ່ມທະວີການສຶກສາອົບຮົມການເມືອງ-ນຳພາແນວຄິດໃຫ້ນາຍ ແລະ ພົນຕໍາຫຼວດຢ່າງແຂງແຮງ ແລະ ເລິກເຊິ່ງສາມາດປຸກລະດົມແນວຄິດ-ຈິດໃຈ ແລະ ສ້າງສະຕິໃຫ້ມີຄວາມຕື່ນຕົວທາງດ້ານການເມືອງສູງ; ປັບປຸງແບບແຜນວິທີຄົ້ນຄິດ, ວິທີການເຮັດວຽກທີ່ມີວິທະຍາສາດໃຫ້ທ່ວງທັນກັບສະພາບການໃໝ່, ທັງຕ້ອງມີການຄົ້ນຄວ້າຄາດຄະເນ, ວິເຄາະ-ວິໄຈໃຫ້ຖືກຕ້ອງ ແລະ ກໍານົດບັນດາວຽກງານຈຸດສຸມທີ່ເປັນຍຸດທະ ສາດ ເພື່ອຈັດຕັ້ງປະຕິບັດໃຫ້ເປັນຮູບປະທຳຕົວຈິງ; ປັບປຸງ-ກໍ່ສ້າງກໍາລັງໃຫ້ມີຄວາມຮູ້-ຄວາມສາມາດທາງດ້ານວິຊາສະເພາະໃນລະດັບອັນແນ່ນອນ, ມີຫົວຄິດປະດິດສ້າງ ແລະ ມີຄວາມຮັບຜິດຊອບສູງໃນໜ້າທີ່ວຽກງານ.
ສຸມໃສ່ຈັດຕັ້ງຜັນຂະຫຍາຍຍຸດທະສາດວຽກງານວິທະຍາສາດ ແລະ ເຕັກໂນໂລຊີປ້ອງກັນຄວາມສະຫງົບຕິດ ພັນກັບການປະຕິບັດໂຄງການປັບປຸງ ວຽກງານຄົ້ນຄວ້າວິທະຍາສາດ ແລະ ປະຫວັດສາດຂອງກຳລັງປ້ອງກັນຄວາມ ສະຫງົບໃຫ້ປະກົດຜົນເປັນຈິງ ເພື່ອເປັນ ເສນາທິການໃຫ້ແກ່ກະຊວງໃນວຽກ ງານຄົ້ນຄວ້າວິທະຍາສາດ ແລະ ປະຫວັດສາດຂອງກຳລັງ ປກສ ໃຫ້ມີຄຸນນະພາບ; ເພີ່ມທະວີ ແລະ ຍູ້ແຮງການຈັດຕັ້ງ-ການເຄື່ອນໄຫວວຽກງານກ້າວສູ່ຄວາມ ທັນສະໄໝ ໂດຍການນຳໃຊ້ຜົນສຳ ເລັດຂອງການຄົ້ນຄວ້າວິທະຍາສາດ, ນຳ ໃຊ້ເຕັກໂນໂລຊີໃໝ່, ວິທະຍາໃໝ່ ແລະ ນະວັດຕະກໍາໃໝ່ ເພື່ອປະກອບເຂົ້າໃນ ວຽກງານໃຫ້ໄດ້ຮັບຜົນດີ; ຈັດຕັ້ງດໍາເນີນກອງປະຊຸມສໍາມະນາວິທະຍາສາດ ໃນຫົວຂໍ້ຕ່າງໆທີ່ພົ້ນເດັ່ນ ແລະ ຈໍາເປັນ ເພື່ອຊຸກຍູ້ການເຄື່ອນໄຫວວຽກງານ ຂອງກົມກອງວິຊາສະເພາະ; ສ້າງຖານຂໍ້ມູນ ແລະ ລະບົບຂໍ້ມູນ-ຂ່າວສານທີ່ ທັນສະໄໝ ເພື່ອສະຫຼອງໃຫ້ແກ່ການຄົ້ນຄວ້າ; ເພີ່ມທະວີການຂຸດຄົ້ນ ແລະ ນໍາໃຊ້ພອນສະຫວັນ, ຄວາມຮູ້-ຄວາມສາ ມາດຂອງນາຍ ແລະ ພົນຕໍາຫຼວດ ໂດຍສະເພາະແມ່ນການນໍາໃຊ້ຄວາມຮູ້ຂອງພະນັກງານທີ່ຈົບປະລິນຍາເອກ-ໂທ ທັງພາຍໃນ ແລະ ຕ່າງປະເທດ ພ້ອມ ທັງ ສ້າງກົນໄກການພົວພັນແລກປ່ຽນບົດຮຽນທັງພາຍໃນ ແລະ ຕ່າງປະເທດ ໂດຍສະເພາະແມ່ນແລກປ່ຽນກັບບັນດາກົມວິທະຍາສາດ ແລະ ປະຫວັດສາດທະ ຫານ, ກົມວິທະຍາສາດ ແລະອື່ນໆ ເພື່ອ ນໍາມາເປັນບົດຮຽນໃນການຄົ້ນຄວ້າ-ປັງປຸງວຽກງານໃຫ້ນັບມື້ໜັກແໜ້ນ-ເຂັ້ມແຂງເປັນກ້າວໆ.
ໃນພິທີ, ພົຈວ ສະແຫວງ ພົມມະລີ ຫົວໜ້າກົມ 512 ຍັງໄດ້ໄດ້ຍົກໃຫ້ເຫັນເຖິງປະຫວັດການກໍາເນີດ ແລະ ຄວາມເປັນມາຂອງກໍາລັງຄົ້ນຄວ້າວິທະ ຍາສາດ ແລະ ປະຫວັດສາດ ປກສ ແມ່ນຕິດພັນກັບມູນເຊື້ອອັນສະຫງ່າງາມຂອງກໍາລັງປ້ອງກັນຄວາມສະຫງົບປະຊາຊົນ ກໍຄືມູນເຊື້ອແຫ່ງການນໍາພາອັນປີຊາສາມາດ ສະຫຼາດສ່ອງໃສຂອງພັກເຮົາໃນພາລະກິດປົກປັກຮັກສາ ແລະ ສ້າງສາພັດທະນາປະເທດຊາດ ໂດຍສະເພາະແມ່ນການຊີ້ນໍາ-ນໍາພາຢ່າງໃກ້ຊິດຂອງຄະນະ ພັກກະຊວງ ກໍຄື ຄະນະກພັກກົມໃນແຕ່ລະໄລຍະຜ່ານມາ; ນັບແຕ່ມື້ສ້າງຕັ້ງຈົນມາຮອດປັດຈຸບັນ (ວັນທີ 9 ສິງຫາ 2009-9 ສິງຫາ 2022) ກອບການຈັດຕັ້ງ ແລະ ໄດ້ເຕີບໃຫຍ່ ຜ່ານຂະບວນທົດສອບ ແລະ ການເຄື່ອນໄຫວວຽກງານຕົວຈິງ, ທັງສາມາດກໍ່ສ້າງນາຍ ແລະ ພົນຕໍາຫຼວດກາຍເປັນການນຳຫຼັກແຫຼ່ງຂອງກະຊວງ ແລະ ບັນດາກົມກອງ-ທ້ອງຖິ່ນໃນກຳລັງປ້ອງກັນຄວາມສະຫງົບອີກດ້ວຍ.